text: 2. ΝΟΜΟΣ ΓΣΙΣΤ΄ της 30 Μαΐου /12 Ιουν. 1907 (ΦΕΚ Α΄ 112) Περί αναγκαστικής απαλλοτριώσεως αγροτικών ή αστικών κτημάτων προς ανέγερσιν στρατιωτικών και ναυτικών κτιρίων και οχυρωτικών εν γένει έργων. Δια τας απαλλοτριώσεις χάριν στρατιωτικών αναγκών βλ. και άρθρ. 65 και επ. Νόμου 4442/1929 περί στρατιωτ. εισφορών και ναυλώσεων (ανωτ. σελ. 387). Άρθρ.1.-Τα ακίνητα κτήματα τα χρησιμεύοντα προς ανέγερσιν οχυρωμάτων ή στρατιωτικών και ναυτικών κτιρίων, πολυγώνων βολής, στρατιωτικών τηλεγραφικών σταθμών και παντός είδους αποθηκών, ως και τ’ αποτελούντα τον αναγκαίον περί ταύτα χώρον, εις οντιναδήποτε ανήκοντα, απαλλοτριούνται υποχρεωτικώς λόγω δημοσίας ανάγκης. 2.«Η ανέγερση μνημιακού συγκροτήματος για τη Μάχη της Κρήτης το 1941 αποτελεί σκοπό δημοσίας ανάγκης- ωφέλειας και επιτρέπεται για το σκοπό αυτόν η κήρυξη αναγκαστικής απαλλοτριώσεως. Η απαλλοτρίωση κηρύσσεται υπέρ του Ελληνικού Δημοσίου και με δαπάνη της Κτηματικής Εταιρείας του Δημοσίου». Η παρ. 2 προστέθηκε από το άρθρ. 12 Νόμ. 1940/13-18 Μαρτ. 1991, (ΦΕΚ Α΄ 40), (Διόρθ. σφαλμ. στο ΦΕΚ Α΄ 54/17 Απρ. 1991 και στο ΦΕΚ Α΄ 73/15 Μαΐου 1991), (τόμ. 20 σελ. 36,471). Άρθρ.2.-Η δημοσία ανάγκη αναγνωρίζεται δια Β.Δ/τος εκδιδομένου προτάσει του αρμοδίου υπουργού των Στρατιωτικών ή των Ναυτικών, καθ’ όσον το έργον είναι χρήσιμον εις τον στρατόν της ξηράς ή της θαλάσσης, της δε προτάσεως υποβαλλομένης προηγουμένως εις την έγκρισιν υπουργικού συμβουλίου. Άρθρ.3.-Η προς έκδοσιν του δ/τος πρότασις δέον να ερείδηται έτι: 1.Επί εκθέσεως ητιολογημένης βεβαιούσης την ανάγκην του έργου του γενικού μεν επιτελείου του στρατού αν αυτό είναι χρήσιμον εις τον στρατόν της ξηράς, του γενικού δε επιτελείου του ναυτικού, ή , εν ελλείψει τοιούτου, επιτροπής αξιωματικών του ναυτικού, υπό του υπουργού των Ναυτικών ειδικής καθισταμένης εκάστοτε, αν το έργον χρήσιμον εις το ναυτικόν. 2.Επί διαγράμματος ορίζοντος την θέσιν, το είδος, την έκτασιν και τα όρια του απαλλοτριωτέου ακινήτου κτήματος και περιλαμβάνοντος πρόχειρον εκτίμησιν αυτού γενομένην υπό του νομάρχου, προϊσταμένου της διευθύνσεως του μηχανικού της στρατιωτικής περιφερείας ένθα το ακίνητον, και του οικονομικού εφόρου της περιφερείας.  Η έκθεσις της επιτροπής και το διάγραμμα προσαρτώνται εις το Β.Δ/μα. Άρθρ.4.-(Καταργήθη δια του άρθρ. 238 του Νόμ. 4442/1929). Άρθρ.5.-(Καταργήθη αφ’ ης ίσχυσε δια του Α.Ν. 995/1937). Άρθρ.6-7.(Καταργήθησαν δια του άρθρ. 283 του Νόμ. 4442/1929). 